# Emmanuel Asante: Mghana anayekoshwa na mavitu ya Ahoua, Aziz Ki

## Muktasari:

**Akiwa na uzoefu wa kucheza katika ligi za mataifa mbalimbali kama vile Ghana na DR Congo, Asante amekuja kutoa mchango muhimu kwa timu yake, huku akifurahishwa na maendeleo ya soka la Tanzania na uwezo wa wachezaji wake.**

BEKI wa kushoto wa Namungo FC, Emmanuel Asante, raia wa Ghana, ni miongoni mwa wachezaji wa kigeni waliokuja na upepo mpya katika Ligi Kuu Bara msimu huu.

Akiwa na uzoefu wa kucheza katika ligi za mataifa mbalimbali kama vile Ghana na DR Congo, Asante amekuja kutoa mchango muhimu kwa timu yake, huku akifurahishwa na maendeleo ya soka la Tanzania na uwezo wa wachezaji wake.

Kiungo nyota wa Simba, Jean Charles Ahoua, Stephane Aziz Ki wa Yanga na Feisal Salum wa Azam FC, ni baadhi ya wachezaji ambao Asante anawaona kama mifano ya viwango vya juu vinavyochochea ushindani kwenye ligi hiyo.

Asante amewataja nyota hao kutokana na kwamba msimu uliopita Aziz Ki aliibuka kinara wa ufungaji ndani ya Ligi Kuu Bara akifunga mabao 21 akifuatiwa na Fei Toto aliyefunga 19, lakini pia mwanzo mzuri wa Ahoua aliyetua Simba msimu huu akifunga mabao matano na kutoa asisti nne, uwezo wake umemshawishi beki huyo.

Katika makala hii, tunachambua safari ya Asante, maisha yake ya ndani na nje ya uwanja, na mtazamo wake kuhusu ushindani wa Ligi Kuu Bara.

**WAPI ALIANZIA **

Asante alianza safari yake ya soka akiwa na Bechem United huko Ghana.

Alijivunia kuwa sehemu ya timu hiyo ambayo ilimpa nafasi ya kuonyesha uwezo wake katika mashindano ya kitaifa. Baadaye, alijiunga na klabu maarufu ya Asante Kotoko, ambayo ni moja ya klabu kubwa na zenye historia ndefu nchini Ghana. Hapa, Asante alikuzwa na kupiga hatua kubwa katika ufanisi wake wa kiufundi.

Aliendelea na safari yake ya kimataifa kwa kuichezea DC Motema Pembe ya DR Congo, ambako alijifunza mbinu mpya za soka katika mazingira ya ushindani mkubwa.

Uzoefu wake wa kimataifa ulimfanya kuwa sehemu ya kikosi cha Ghana kilichoshinda Kombe la WAFU mwaka 2013, ushindi ambao unakumbukwa kama moja ya mafanikio yake makubwa. Ushindi huu uliongeza hadhi yake kwenye soka la Afrika na kumfanya kuwa mchezaji anayemezewa mate na klabu mbalimbali.

Agosti 2022, Asante akajiunga na Namungo akitokea Bechem United na kusaini mkataba wa miaka miwili unaotarajiwa kumalizika mwisho wa msimu huu.

**KWANINI BONGO**

Asante alichagua kujiunga na Ligi Kuu Bara kutokana na mvuto wa soka la Tanzania, ambalo analiiona likikua kwa kasi na kuwa na ushindani wa kipekee. Kwa kuwa amecheza katika ligi ya Ghana na DR Congo, Tanzania ilimvutia kama sehemu yenye changamoto mpya, ambapo angeweza kuonyesha uwezo wake na pia kusaidia timu yake kufikia malengo.

“Nilivutiwa na jinsi ligi ya Tanzania inavyoendelea kukua na ushindani wake. Pia ni nafasi nzuri kwangu kuonyesha uwezo wangu na kusaidia timu yangu kufanikisha malengo yake,” anasema Asante. Aliendelea kusema kuwa Tanzania ni nchi yenye mazingira ya utulivu, jambo linalomrahisishia kufanya kazi bila presha za nje ya uwanja.

Maisha yake Tanzania yamekuwa ya furaha, na Asante anasisitiza kuwa Watanzania ni watu wakarimu sana, na mazingira ya utulivu yanamwezesha kuzingatia kazi yake.

Licha ya kukumbana na changamoto za lugha ambapo Asante anazungumza zaidi Kiingereza, lakini amefanikiwa kujifunza baadhi ya maneno ya Kiswahili ili kujumuika vyema na wachezaji wenzake na mashabiki.

**MAISHA YA TANZANIA**

Maisha ya mchezaji wa kigeni Tanzania mara nyingi huja na changamoto za kuzoea tamaduni na mazingira mapya. Hata hivyo, Asante ameweza kuzoea kwa haraka, akielezea jinsi Watanzania wanavyothamini ushirikiano na umoja.

Hii imemuwezesha kuishi kwa utulivu na kufurahia soka lake bila kuwa na hofu ya changamoto za nje ya uwanja.

“Tanzania ni nchi ya amani na watu wake wanaelewa sana maana ya kushirikiana. Hii inanipa nafasi ya kuishi kwa utulivu na kuzingatia soka langu. Pia, chakula cha Tanzania kimenivutia sana, hasa ugali na nyama choma,” anasema kwa tabasamu, akiwa na furaha ya maisha yake ya hapa.

**USHINDANI WA LIGI**

Ligi Kuu Bara imekuwa na ushindani mkubwa katika miaka ya hivi karibuni, na Asante ameona tofauti kubwa ikilinganishwa na alikocheza awali. Ligi ya Tanzania inajivunia kuwa na timu kubwa na zenye historia kama Simba na Yanga ambazo ni vigogo wa soka.

Asante anasema kuwa ligi ya Tanzania ni ngumu na kila timu ina uwezo wa kutoa changamoto kubwa.

“Kuna ushindani mkubwa, hasa unapocheza dhidi ya timu kama Azam, Simba na Yanga. Pia, timu ndogo zina uwezo wa kushindana na kutoa changamoto,” anasema.

Kwa upande wa Namungo FC, Asante anasema timu hiyo inafanya kazi nzuri ya kushindana na klabu kubwa licha ya bajeti ndogo na changamoto nyingine za kikosi. Anaamini kuwa licha ya mazingira magumu, Namungo FC inayo nafasi ya kufanikiwa.

**MWANZO MBAYA **

Namungo FC imeanza ligi ya msimu huu kwa kusuasua, na Asante anakiri kuwa mwanzo huu haukuwa mzuri kwa timu. Licha ya kuanza vibaya, Asante ana matumaini makubwa kuwa timu itafanya vizuri katika michezo ijayo.

“Tumeanza vibaya, lakini tunaendelea kujifunza kutokana na makosa yetu. Nafikiri tunaweza kubadilisha mwelekeo na kumaliza msimu kwa mafanikio,” anasema Asante akionyesha kuwa ana imani na uwezo wa wachezaji wenzake.

Kama mchezaji mwenye uzoefu, Asante anasisitiza kuwa wachezaji wa Namungo wanapigania na wana ari kubwa ya kufanya vizuri na kupanda juu kwenye msimamo wa ligi.

Kwa sasa Namungo inashika nafasi ya 13 katika msimamo wa ligi baada ya kucheza mechi 10, imeshinda tatu na kupoteza saba, huku ikifunga mabao matano na kuruhusu 12 ikikusanya pointi tisa.

**SIMBA NA YANGA **

Simba na Yanga ni miamba ya soka Tanzania, na Asante hawezi kuficha heshima aliyonayo kwa timu hizo. “Simba na Yanga ni klabu kubwa zenye historia ya kuvutia. Wanavutia mashabiki wengi, na mechi dhidi yao ni fursa ya kila mchezaji kuonyesha uwezo wake. Pia, uwekezaji wao unaimarisha ligi kwa ujumla,” anasema Asante.

Hata hivyo, Asante anaamini kuwa timu kama Namungo zina nafasi ya kuonyesha kuwa soka ni zaidi ya majina makubwa. Ingawa mechi dhidi ya Simba na Yanga ni changamoto kubwa, Asante anaamini kuwa kila timu ina nafasi ya kufanya vizuri na kupata matokeo chanya.